## Pravilnik o pečatima telekomunikacijskog inspektora i telekomunikacijskog nadzornika

### NN 49/2007 (16.5.2007.), Pravilnik o pečatima telekomunikacijskog inspektora i telekomunikacijskog nadzornika

# MINISTARSTVO MORA, TURIZMA, PROMETA I RAZVITKA

**1665**

Na temelju članka 113. stavka 2. Zakona o telekomunikacijama (»Narodne novine«,
broj 122/03., 158/03., 60/04. i 70/05.) ministar mora, turizma, prometa i
razvitka donosi

## PRAVILNIK

### O PEČATIMA TELEKOMUNIKACIJSKOG INSPEKTORA I TELEKOMUNIKACIJSKOG NADZORNIKA

*Sadržaj Pravilnika*
Članak 1.

Ovim se Pravilnikom propisuju oblik, sadržaj i način uporabe pečata za pečaćenje
telekomunikacijske opreme, radijske postaje i druge radijske opreme i
telekomunikacijske terminalne opreme (u daljnjem tekstu: pečat), koje su
ovlašteni upotrebljavati telekomunikacijski inspektor u okviru poduzimanja mjera
iz članka 113. stavka 1. Zakona o telekomunikacijama, i telekomunikacijski
nadzornik u okviru poduzimanja mjera iz članka 113.a stavka 1. točke 2., 3. i 4.
i stavka 2. Zakona o telekomunikacijama.

*Oblik i sadržaj pečata i pečatnih kliješta*
Članak 2.

(1) Telekomunikacijski inspektor ima ovlast upotrebljavati pečat koji je
oblikovani okrugli komad odgovarajuće kovine (mjedi ili slično) ili gume,
promjera 38 mm, na kojem su u koncentričnim krugovima upisane riječi: »Republika
Hrvatska, Ministarstvo mora, turizma, prometa i razvitka, Zagreb«, a u sredini
je grb Republike Hrvatske, iznad kojeg je upisan redni broj pečata.
(2) Telekomunikacijski nadzornik ima ovlast upotrebljavati pečat koji je
oblikovani okrugli komad odgovarajuće kovine (mjedi ili slično) ili gume,
promjera 38 mm, na kojem su u koncentričnim krugovima upisane riječi: »Republika
Hrvatska, Hrvatska agencija za telekomunikacije, Zagreb«, a u sredini je grb
Republike Hrvatske, iznad kojeg je upisan redni broj pečata.
(3) Pečat iz stavka 1. i 2. ovoga članka može biti i oblikovani plosnati komad
olova ili drugog odgovarajućeg materijala okruglog oblika, sa šupljinom u
presjeku, koja s jedne strane završava jednim otvorom, a s druge strane s dva
otvora, kroz koje se provlači odgovarajuća žica, špaga ili slično.
(4) Prigodom pečaćenja opreme iz članka 1. ovoga Pravilnika pečatom iz stavka 3.
ovoga članka, plosnati komad olova ili drugog odgovarajućeg materijala preša se
pečatnim kliještima, na kojima se na jednoj strani nalazi urezan grb Republike
Hrvatske, a na drugoj strani redni broj pečatnih kliješta i skraćena oznaka
Ministarstva mora, turizma, prometa i razvitka: »MMTPR«, odnosno skraćena oznaka
Hrvatske agencije za telekomunikacije: »HAT«.
(5) Pečat iz stavka 1. i 2. ovoga članka može biti i u obliku odgovarajućih
sigurnosnih vezica izrađenih od plastične mase ili kovine, koje se nakon
vezivanja ne mogu otvoriti bez raskidanja, odnosno u obliku odgovarajuće
sigurnosne zaljepnice izrađene od posebne vrste papira, koji vidljivo i
neizbrisivo mijenja boju svoje površine ako se sigurnosna zaljepnica ponovno
uporabi nakon neovlaštenog skidanja.
(6) Sigurnosne vezice i sigurnosne zaljepnice iz stavka 5. ovoga članka imaju
otisnut grb Republike Hrvatske, skraćenu oznaku Ministarstva mora, turizma,
prometa i razvitka: »MMTPR«, odnosno skraćenu oznaku Hrvatske agencije za
telekomunikacije: »HAT«, te redni broj pečata.

*Način uporabe pečata*
Članak 3.

(1) Pečat se otiskuje ili stavlja na najprikladnije mjesto na opremi iz članka
1. ovoga Pravilnika, koja se pečati, a u slučaju uporabe sigurnosnih vezica iz
članka 2. stavka 5. ovoga Pravilnika, može se stavljati u svrhu vezivanja
odgovarajuće sigurnosne vrećice, u koju je prethodno stavljena oprema koja se
pečati.
(2) Sigurnosna vrećica iz stavka 1. ovoga članka ima otisnut grb Republike
Hrvatske i skraćenu oznaku Ministarstva mora, turizma, prometa i razvitka: »MMTPR«,
odnosno skraćenu oznaku Hrvatske agencije za telekomunikacije: »HAT«.
(3) Podaci o otiskivanju ili stavljanju pečata unose se u zapisnik o izvršenom
inspekcijskom pregledu, odnosno u izvješće o izvršenom stručnom pregledu.
(4) Prigodom otiskivanja ili stavljanja pečata osobito treba voditi računa o
tome da se oprema iz članka 1. ovoga Pravilnika, koja se pečati, ne ošteti.

*Propis koji prestaje važiti*
Članak 4.

Danom stupanja na snagu ovoga Pravilnika prestaje važiti Pravilnik o pečatu
inspektora telekomunikacija i ovlaštenog radnika Hrvatske agencije za
telekomunikacije (»Narodne novine«, broj 133/04.).

*Stupanje na snagu Pravilnika*
Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/06-02/44
Urbroj: 530-10-07-1
Zagreb, 9. svibnja 2007.

Ministar
**Božidar Kalmeta, dipl. ing.,** v. r.

Pravilnik, NN 49/2007-1665
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)